pythainlp/thaigov-v2-corpus-22032023 huggingface dataset:
วันพุธที่ 10 พฤศจิกายน 2564
กรมทางหลวงขานรับนโยบาย  “คมนาคมสีสัน สร้างสรรค์ประเทศไทย” เร่งปรับปรุงภูมิทัศน์ทางหลวงรับเทศกาลปีใหม่ 2565
เป็นการอำนวยความสะดวกในการเดินทางแก่ประชาชนพร้อมทั้งส่งเสริมทัศนียภาพระหว่างการเดินทาง ช่วยหนุนการท่องเที่ยวภายในประเทศและกระตุ้นเศรษฐกิจในท้องถิ่น
กรมทางหลวง (ทล.) กระทรวงคมนาคม เตรียมความพร้อมปรับปรุงทางหลวงให้สวยงามตามนโยบาย “คมนาคมสีสัน สร้างสรรค์ประเทศไทย” ของนายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้สั่งการให้ ทล. เตรียมความพร้อมในทุกด้าน โดยเฉพาะเรื่องการอำนวยความสะดวกในการเดินทางและปรับปรุงทัศนียภาพทางหลวงให้มีความสวยงามทันช่วงเทศกาลปีใหม่ 2565
นายสราวุธ ทรงศิวิไล อธิบดีกรมทางหลวง เปิดเผยถึงการปรับปรุงทางหลวงเพื่อรองรับ
การเดินทางท่องเที่ยวของประชาชนในช่วงเทศกาลปีใหม่ 2565 ตามนโยบาย “คมนาคมสีสัน สร้างสรรค์ประเทศไทย” ว่า นโยบายดังกล่าวเป็นการอำนวยความสะดวกในการเดินทางแก่ประชาชนพร้อมทั้งส่งเสริมทัศนียภาพระหว่างการเดินทาง ช่วยหนุนการท่องเที่ยวภายในประเทศและกระตุ้นเศรษฐกิจในท้องถิ่น ปัจจุบัน ทล. ได้เริ่มดำเนินการแล้ว 2 โครงการดังนี้
1. โครงการเตรียมความพร้อมจุดเช็กอินกรมทางหลวง เริ่มทำความสะอาด ตกแต่ง ปรับปรุงป้ายและจัดเตรียมจุดเช็กอินให้อยู่ในสภาพสมบูรณ์ เพื่อรองรับการเดินทางท่องเที่ยวของประชาชนในช่วงเทศกาลปีใหม่ 2565 ตามนโยบายดังกล่าว โดยดำเนินการใน 11 จังหวัด จำนวน 11 จุด ได้แก่
- ดอยอินทนนท์ จังหวัดเชียงใหม่
- โค้งปิ้งงู จังหวัดสกลนคร
- จุดกางเต็นท์ เขาค้อ จังหวัดเพชรบูรณ์
- แยกไดโนเสาร์ จังหวัดขอนแก่น
- อุโมงค์สัตว์ข้ามวังน้ำเขียว จังหวัดปราจีนบุรี
- จุดพักรถลำตะคลอง จังหวัดนครราชสีมา
- จุดกางเต็นท์หมวดทางหลวงบ้านไร่ จังหวัดอุทัยธานี
- แยกห้วยมงคล จังหวัดประจวบคีรีขันธ์
- โค้งมโนราห์ จังหวัดพัทลุง
- จุดพักสูดอากาศบริสุทธิ์เขาช้างสี จังหวัดนครศรีธรรมราช
- วงเวียนปลาพะยูน จังหวัดตรัง
2. โครงการปรับปรุงทางหลวงให้สวยงาม ระยะที่ 1 ประกอบด้วย 3 แผนงานดังนี้
- แผนงานเพิ่มศักยภาพถนนสายต้นไม้และดอกไม้ โดยดำเนินการบำรุงรักษาหรือปลูกเพิ่มในจังหวัดที่มีไม้ยืนต้นออกดอกสีสันสวยงามบริเวณสองข้างทางหลวง ด้วยพันธุ์ไม้ประจำถิ่นเพื่อสร้างเอกลักษณ์ของเส้นทางใน 15 จังหวัด จำนวน 20 แห่ง
- แผนงาน 1 จังหวัด 1 ถนนสวยงาม ดำเนินการในทุกจังหวัดทั่วประเทศโดยการปรับปรุงภูมิทัศน์สองข้าง บริเวณทางแยกต่างระดับหรือบริเวณเกาะกลางเพื่อเป็นแลนด์มาร์กใหม่ในการเดินทางท่องเที่ยว จำนวน 77 แห่ง โดยในเบื้องต้นจะนำร่องถนนเฉลิมพระเกียรติที่อยู่ในความรับผิดชอบของ ทล.
- แผนงานปรับปรุงจุดให้บริการประชาชน ดำเนินการในจังหวัดท่องเที่ยว 4 จังหวัด ได้แก่ จังหวัดตาก อุบลราชธานี ศรีสะเกษ และกาญจนบุรี โดยได้ทำการปรับปรุงห้องน้ำบริการประชาชนและลาน กางเต็นท์ จุดจอดรถ ไฟฟ้าแสงสว่าง ป้ายแนะนำภายนอกและภายในบริเวณจุดบริการประชาชน
ทล. พร้อมนำนโยบายไปสู่การปฏิบัติเพื่อให้ทางหลวงมีภูมิทัศน์ที่สวยงามที่มาพร้อมกับความปลอดภัย โดยเฉพาะการปลูกต้นไม้ ดอกไม้สองข้างทางหลวงให้มีความร่มรื่นสบายตา ดังนั้นจะพิจารณาเส้นทางที่มีศักยภาพก่อนปรับปรุงหรือดูแลบำรุงรักษาในสิ่งที่มีอยู่ ช่วยส่งเสริมคุณภาพชีวิตและเศรษฐกิจของประชาชนในพื้นที่และสร้างเส้นทางแห่งการท่องเที่ยวต่อไป
วันอาทิตย์ที่ 3 เมษายน 2565
รัฐบาลพร้อมรับมือฤดูผลไม้ ชวนคนไทยบริโภคผลไม้ไทย คาดผลผลิตเพิ่ม 13%  ก.เกษตรเตรียมจัดมหกรรมช้อปออนไลน์ ไลฟสดช้อปทุเรียนเกรดคุณภาพ
รองโฆษกฯ เผยรัฐบาลพร้อมรับมือฤดูผลไม้ ชวนคนไทยบริโภคผลไม้ไทย คาดผลผลิตเพิ่ม 13%  ก.เกษตรเตรียมจัดมหกรรมช้อปออนไลน์ ไลฟสดช้อปทุเรียนเกรดคุณภาพ
วันนี้(3เม.ย.65)นางสาวรัชดาธนาดิเรกรองโฆษกประจำสำนักนายกรัฐมนตรีเปิดเผยว่าพลเอกประยุทธ์จันทร์โอชานายกรัฐมนตรีติดตามการดำเนินการเรื่องการกระจายสินค้าผลไม้ช่วงฤดูกาลผลไม้คาดว่าปีนี้จะมีผลผลิตออกมาเพิ่ม13%ปริมาณรวม5.4ล้านตันซึ่งกระทรวงเกษตรและสหกรณ์และกระทรวงพาณิชย์ยืนยันความพร้อมมีการประสานกับหน่วยงานต่างๆจัดช่องทางขายทั้งออนไลน์และออฟไลน์และขอเชิญชวนคนไทยบริโภคผลไม้ไทยส่วนตลาดต่างประเทศทั้งสองหน่วยงานร่วมกันปูทางเจาะตลาดใหม่มีภูมิภาคตะวันออกกลางเป็นตลาดเป้าหมายสำคัญ
นางสาวรัชดาฯ กล่าวว่า นายเฉลิมชัยศรีอ่อนรัฐมนตรีว่าการกระทรวงเกษตรฯขานรับนโยบายของนายกรัฐมนตรีและสั่งการให้ทุกหน่วยงานที่เกี่ยวข้องจัดทำโครงการส่งเสริมการบริโภคผลไม้ โดยบูรณาการกับกระทรวงพาณิย์และภาคส่วนต่างๆเพิ่มช่องทางการซื้อขายสินค้าเกษตรทั้งแบบออฟไลน์และออนไลน์เพื่อกระตุ้นการบริโภคในประเทศอาทิการรับซื้อผ่านข้อตกลงระหว่างกลุ่มเกษตรกรกับห้างค้าส่ง-ค้าปลีกตลาดกลางสินค้าเกษตรการกระจายผลผลิตออกนอกแหล่งผลิตเพื่อจำหน่ายในตลาดปลายทางทั่วประเทศและยังมีความร่วมมือจากบริษัทลาซาด้าประเทศไทยจำกัดรวมถึงพันธมิตรกับไปรษณีย์ไทยจำกัดและบริษัทเคอรี่เอ็กซ์เพรส(ประเทศไทย)จำกัด(มหาชน)ในด้านโลจิสติกส์ขนส่งสินค้าเกษตร
สำหรับปีนี้กระทรวงเกษตรฯจะเพิ่มการบุกตลาดออนไลน์ในรูปแบบไลฟ์สดจัดมหกรรมช้อปออนไลน์จำหน่ายทุเรียนและมังคุดราชาและราชินีแห่งผลไม้ไทยเพื่อสร้างรายได้ให้กับเกษตรกรสถาบันเกษตรกรผู้ประกอบการอีกทั้งอำนวยความสะดวกให้กับผู้บริโภคได้สามารถสั่งซื้อผลผลิตคุณภาพดีจากสวนเกษตรกรโดยตรงในราคาที่เหมาะสมและการันตีคุณภาพมาตรฐานของหน่วยงานในกระทรวงเกษตรฯโดยจะมีการKick offไลฟ์สดครั้งแรกในเดือนพฤษภาคม-มิถุนายน2565ซึ่งเป็นช่วงผลผลิตทุเรียนและมังคุดออกสู่ตลาดและจะมีกิจกรรมหลากลายทั้งแบบสั่งซื้อผลผลิตคัดพิเศษล่วงหน้าหรือโปรโมชั่นสุดคุ้ม
"นายกรัฐมนตรีเชิญชวนคนไทยร่วมกันอุดหนุนผลไม้ไทยจากเกษตรกรชาวสวนตามช่องทางต่างๆที่หลากหลาย มีบริการจัดส่งถึงบ้านเพิ่มความสะดวกมากยิ่งขึ้นโดยปีที่แล้วนายกฯได้สั่งซื้อผลไม้ออนไลน์จำนวน1ตันผ่านโครงการเกษตรกรHappyซึ่งเป็นความร่วมมือระหว่างกระทรวงเกษตรฯกระทรวงพาณิชย์และบริษัทไปรษณีย์ไทยและขอยืนยันว่ารัฐบาลจะช่วยเหลือชาวสวนอย่างเต็มที่พร้อมผลักดันการส่งผลไม้ไปต่างประเทศเร่งหาตลาดใหม่รวมถึงจัดกิจกรรมส่งเสริมการค้าผลไม้ตามด่านชายแดน"นางสาวรัชดาฯกล่าว
————
วันอังคารที่ 15 มิถุนายน 2564
การประชุมคณะกรรมการจัดงานรางวัลอุตสาหกรรม ประจำปี พ.ศ.2564 ครั้งที่ 1/2564
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ.2564 ครั้งที่ 1/2564 ณ ห้องประชุม 1 ชั้น 2 อาคารสำนักงานปลัดกระทรวงอุตสาหกรรม
วันนี้ (15 มิถุนายน 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ.2564 ครั้งที่ 1/2564 ที่ประชุมมีการปรับแผนการดำเนินงานการจัดงานรางวัลอุตสาหกรรม และพิจารณาจำนวนรางวัลของแต่ละประเภท และรายงานความคืบหน้าการพิจารณาคัดเลือกอุตสาหกรรมยอดเยี่ยม อุตสาหกรรมดีเด่น และอุตสาหกรรมขนาดกลางและขนาดย่อมดีเด่น ประจำปี พ.ศ.2564 โดยมีคณะกรรมการจัดงานฯ ร่วมประชุม ณ ห้องประชุม 1 ชั้น 2 อาคารสำนักงานปลัดกระทรวงอุตสาหกรรม
ทั้งนี้ การจัดประชุมฯ ดังกล่าว เป็นไปตามมาตรการควบคุมและป้องกันการแพร่ระบาดของเชื้อไวรัส โควิด-19 ตามข้อกำหนดออกตามความในมาตรา 9 แห่ง พ.ร.ก.ฉุกเฉิน ฉบับที่ 22 ลงวันที่ 29 เมษายน พ.ศ. 2564
วันศุกร์ที่ 14 มกราคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่  7 – 13 มกราคม 2565
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่  7 – 13 มกราคม 2565 พบการกระทำผิด จำนวน 770 คดี คิดเป็นเงินค่าปรับ 12.65 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 7 – 13 มกราคม 2565) พบว่ามีการกระทำผิด จำนวน 770 คดี คิดเป็นเงินค่าปรับ 12.65 ล้านบาท โดยแยกเป็น สุรา จำนวน 419 คดี ค่าปรับ 4.04 ล้านบาท ยาสูบ จำนวน 274 คดี ค่าปรับ 6.35 ล้านบาท ไพ่ จำนวน 17 คดี ค่าปรับ 0.13 ล้านบาท น้ำมันและผลิตภัณฑ์น้ำมัน จำนวน 18 คดี ค่าปรับ 0.25 ล้านบาท น้ำหอม จำนวน 5 คดี ค่าปรับ 0.12 ล้านบาท รถจักรยานยนต์ จำนวน 25 คดี ค่าปรับ 0.68 ล้านบาท และสินค้าอื่น ๆ จำนวน 12 คดี ค่าปรับ 1.08 ล้านบาท โดยมีของกลางแยกเป็นน้ำสุรา จำนวน 5,351.504 ลิตร ยาสูบ จำนวน 25,622 ซอง ไพ่ จำนวน 531 สำรับ น้ำมันและผลิตภัณฑ์น้ำมัน จำนวน 23,760.000 ลิตร น้ำหอม จำนวน 936 ขวด รถจักรยานยนต์ จำนวน 28 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม – 13 มกราคม 2565 พบว่ามีการกระทำผิด จำนวน 7,780 คดี คิดเป็นเงินค่าปรับ 154.02 ล้านบาท โดยแยกเป็น สุรา จำนวน 4,059 คดี ค่าปรับ 34.78 ล้านบาท ยาสูบ จำนวน 2,814 คดี ค่าปรับ 80.18 ล้านบาท ไพ่ จำนวน 117 คดี ค่าปรับ 1.41 ล้านบาท น้ำมันและผลิตภัณฑ์น้ำมัน จำนวน 189 คดี ค่าปรับ 14.72 ล้านบาท น้ำหอม จำนวน 39 คดี ค่าปรับ 1.52 ล้านบาท รถจักรยานยนต์ จำนวน 401 คดี ค่าปรับ จำนวน 9.03 ล้านบาท และสินค้าอื่น ๆ จำนวน 161 คดี ค่าปรับ 12.38 ล้านบาท โดยมีของกลางแยกเป็นน้ำสุรา จำนวน 54,830.705 ลิตร ยาสูบ จำนวน 1,701.752 ซอง ไพ่ จำนวน 6,209 สำรับ น้ำมันและผลิตภัณฑ์น้ำมัน จำนวน 457,918.000 ลิตร น้ำหอม จำนวน 66,342 ขวด รถจักรยานยนต์ จำนวน 484 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/42-2565/745-2565-7-13-2565-2
วันพฤหัสบดีที่ 24 มิถุนายน 2564
รองนายกรัฐมนตรี พร้อมด้วยปลัดกระทรวงมหาดไทย และคณะ ลงพื้นที่ตรวจติดตามความพร้อมแผนเปิดประเทศไทยสำหรับนักท่องเที่ยวโดยไม่มีการกักตัว (Phuket Sandbox)
รองนายกรัฐมนตรี พร้อมด้วยปลัดกระทรวงมหาดไทย และคณะ ลงพื้นที่ตรวจติดตามความพร้อมแผนเปิดประเทศไทยสำหรับนักท่องเที่ยวโดยไม่มีการกักตัว (Phuket Sandbox)
วันนี้ (24 มิ.ย.64) เวลา 16.20 น. นายสุพัฒนพงษ์ พันธ์มีเชาว์ รองนายกรัฐมนตรี พร้อมด้วย นายฉัตรชัย พรหมเลิศ ปลัดกระทรวงมหาดไทย ศาสตราจารย์พิเศษ ดร. ทศพร ศิริสัมพันธ์ เลขาธิการคณะกรรมการพัฒนาการเศรษฐกิจและสังคมแห่งชาติ ประธานกรรมการการท่องเที่ยวแห่งประเทศไทย นายยุทธศักดิ์ สุภสร ผู้ว่าการการท่องเที่ยวแห่งประเทศไทย ลงพื้นที่ตรวจเยี่ยมความพร้อมพื้นที่คัดกรองนักท่องเที่ยวเพื่อเตรียมความพร้อมแผนเปิดประเทศไทยสำหรับนักท่องเที่ยวโดยไม่มีการกักตัว (Phuket Sandbox) โดยมี นายณรงค์ วุ่นซิ้ว ผู้ว่าราชการจังหวัดภูเก็ต พร้อมด้วยรองผู้ว่าราชการจังหวัด หัวหน้าส่วนราชการในสังกัดกระทรวงมหาดไทยในจังหวัดภูเก็ต นายอำเภอ ผู้อำนวยการท่าอากาศยานนานาชาติภูเก็ต และหน่วยงานที่เกี่ยวข้อง ร่วมให้การต้อนรับ
สืบเนื่องจากที่ประชุมศูนย์บริหารสถานการณ์เศรษฐกิจจากผลกระทบการระบาดของโรคติดเชื้อไวรัสโคโรนา 2019 (ศบค.) ครั้งที่ 2/2564 โดยมี พลเอก ประยุทธ์ จันทร์โอชา นายกรัฐมนตรี เป็นประธานได้เห็นชอบในหลักการแนวทางการเปิดรับนักท่องเที่ยวต่างชาติที่ได้รับการฉีดวัคซีนแล้วจากประเทศที่มีความเสี่ยงต่ำและปานกลางของจังหวัดภูเก็ต (Phuket Sandbox) ที่จะมีกำหนดดำเนินการในวันที่ 1 กรกฎาคม 2564
โอกาสนี้ รองนายกรัฐมนตรีพร้อมด้วยปลัดกระทรวงมหาดไทย เลขาธิการสภาพัฒนาการเศรษฐกิจและสังคมแห่งชาติ และคณะ ลงพื้นที่ตรวจเยี่ยมการเตรียมความพร้อมของหน่วยงานที่เกี่ยวข้องพร้อมให้กำลังใจเจ้าหน้าที่ที่เกี่ยวข้องทุกฝ่าย พร้อมตรวจเยี่ยมสถานที่บริการฉีดวัคซีนประชาชน
โดยในเวลา 17:40 น. ที่ศูนย์ปฏิบัติการสั่งการและควบคุมงานอาชญากรรม สถานีตำรวจภูธรท่าฉัตรไชย อ.ถลาง จ.ภูเก็ต รองนายกรัฐมนตรี พร้อมด้วยปลัดกระทรวงมหาดไทย และคณะ ตรวจเยี่ยมการเตรียมความพร้อมและการปฏิบัติงานด่านตรวจทางบก ณ ด่านท่าฉัตรไชย อ.ถลาง จ.ภูเก็ต
นายณรงค์ วุ่นซิ้ว กล่าวว่า ในขณะนี้จังหวัดภูเก็ต มีความพร้อมในด้านการคัดกรองนักท่องเที่ยวเพื่อเตรียมความพร้อมแผนเปิดประเทศไทยสำหรับนักท่องเที่ยวโดยไม่มีการกักตัว (Phuket Sandbox) โดยบูรณาการหน่วยงานด้านความมั่นคง ทั้งฝ่ายปกครอง ทหาร และตำรวจ บริเวณจุดตรวจ/จุดสกัด ทั้งด่านทางบกและท่าอากาศยาน พร้อมทั้งหน่วยงานสังกัดกระทรวงสาธารณสุขในการตรวจคัดกรองโรคบุคคล ซึ่งการขับเคลื่อนการดำเนินงานตามแผนฯ ดังกล่าว เพื่อให้เกิดการฟื้นฟูเศรษฐกิจของประชาชนควบคู่การสกัดการระบาดของโรค ประชาชนต้องปลอดภัย ซึ่งจะเกิดภาพลักษณ์ที่ดีให้กับประเทศไทย
นายเรวัต อารีรอบ นายกองค์การบริหารส่วนจังหวัดภูเก็ต กล่าวว่า ขอขอบคุณรัฐบาลที่ให้การสนับสนุนแผนเปิดประเทศไทยสำหรับนักท่องเที่ยวโดยไม่มีการกักตัว (Phuket Sandbox) ซึ่งทุกภาคส่วนของจังหวัดภูเก็ต โดยเฉพาะอย่างยิ่งองค์กรปกครองส่วนท้องถิ่น ภาคเอกชน และภาคประชาสังคม ได้ร่วมกับผู้ว่าราชการจังหวัดภูเก็ต ขับเคลื่อนการดำเนินงานตามแผนฯ ดังกล่าว เพื่อฟื้นฟูจังหวัดภูเก็ตอย่างเต็มกำลัง
ทั้งนี้ เมื่อเวลา 14:00 น. นายฉัตรชัย พรหมเลิศ ปลัดกระทรวงมหาดไทย ตรวจติดตามการก่อสร้างอาคารศูนย์ราชการจังหวัดภูเก็ตแห่งใหม่ ตำบลตลาดเหนือ อำเภอเมืองภูเก็ต จังหวัดภูเก็ต
วันพฤหัสบดีที่ 4 พฤศจิกายน 2564
โฆษกรัฐบาลเผย รายงานภาวะเศรษฐกิจเดือนกันยายน 64 โชว์จัดเก็บภาษีขยายตัวที่ร้อยละ14.8 ต่อปี ภาษี VAT ขยายตัวที่ร้อยละ 8.6 นักท่องเที่ยวชาวต่างชาติเดินทางเข้าประเทศจำนวน 12,237 คน
โฆษกรัฐบาลเผย รายงานภาวะเศรษฐกิจเดือนกันยายน 64 โชว์จัดเก็บภาษีขยายตัวที่ร้อยละ14.8 ต่อปี  VAT ขยายตัวที่ร้อยละ 8.6 นักท่องเที่ยวชาวต่างชาติเดินทางเข้าประเทศจำนวน 12,237 คน ขยายตัวที่ร้อยละ 100.0 นักวิเคราะห์ฯ ธปท. เชื่อเศรษฐกิจไทยกลับมาฟื้นตัวปี 65
นายธนกร วังบุญคงชนะ โฆษกประจำสำนักนายกรัฐมนตรี เผย รายงานภาวะเศรษฐกิจเดือนกันยายน เปิดเผยตัวเลข สะท้อนภาพเศรษฐกิจไทยที่ดีขึ้น อาทิ ด้านการท่องเที่ยว โดยในเดือน ก.ย. 64 มีนักท่องเที่ยวชาวต่างชาติเดินทางเข้าประเทศจำนวน 12,237 คน ขยายตัวที่ร้อยละ 100.0 ต่อปี ทั้งนี้ รัฐบาลจัดเก็บรายได้สุทธิ (หลังหักจัดสรรให้ อปท.) ในเดือน ก.ย. 64 ขยายตัวที่ร้อยละ 14.8 ต่อปี ขณะที่ภาษีมูลค่าเพิ่มที่รัฐบาลจัดเก็บได้ ณ ระดับราคาคงที่ในเดือน ก.ย. 64 ขยายตัวที่ร้อยละ 8.6 ต่อปี ภาคการส่งออกสินค้ามีแนวโน้มปรับตัวดีขึ้น โดยคาดว่ามูลค่าการส่งออกสินค้าของไทยในปี 2564 ขยายตัวที่ร้อยละ 16.3 ต่อปี ด้านภาคการเกษตร ดัชนีผลผลิตสินค้าเกษตรกรรมในเดือน ก.ย. 64 ขยายตัวที่ร้อยละ 4.9 เมื่อเทียบกับช่วงเดียวกันของปีก่อน
นอกจากนี้ สำนักงานเศรษฐกิจการคลังยังคาดการณ์ว่าปี 2565 เศรษฐกิจไทยในจะขยายตัวเร่งขึ้นมาอยู่ในช่วงร้อยละ 4.0 ต่อปี โดยคาดว่านักท่องเที่ยวต่างประเทศจะเดินทางเข้ามาในประเทศไทยจำนวน 7 ล้านคน ในขณะที่การส่งออกสินค้าคาดว่าจะขยายตัวที่ร้อยละ 3.8 ต่อปี ซึ่งจะเป็นปัจจัยสำคัญต่อการฟื้นตัวของภาคธุรกิจ การจ้างงาน และการบริโภคภายในประเทศ
“ตัวเลขการจัดเก็บภาษีรายได้และ vat ที่ปรับตัวเพิ่มขึ้นในเดือนกันยายน นี้ สะท้อนการผลิต และการใช้จ่ายภายในประเทศมีเพิ่มมากขึ้น สอดคล้องกับผลสำรวจของธนาคารแห่งประเทศไทย นักวิเคราะห์ด้านเศรษฐกิจส่วนใหญ่มีมุมมองว่า เศรษฐกิจไทยจะกลับมาฟื้นตัวได้อย่างรวดเร็วในปี 2565 ปัจจัยหนึ่งมาจาก ความสำเร็จของรัฐบาลในการเร่งกระจายการฉีดวัคซีน ทำให้ประชาชนสามารถกลับมาใช้ชีวิตได้อย่างปกติ ทำให้หลายกิจกรรมทางเศรษฐกิจของไทยกลับมาดำเนินกิจการได้เกือบเหมือนปกติตั้งแต่ปลายปืนี้ด้วย” นายธนกร​ กล่าว
วันจันทร์ที่ 20 ธันวาคม 2564
รมว.อว. เข้าร่วมการประชุมรัฐมนตรีอาเซียน-จีนด้านวิทยาศาสตร์ เทคโนโลยีและนวัตกรรม สมัยพิเศษ
รมว.อว. เข้าร่วมการประชุมรัฐมนตรีอาเซียน-จีนด้านวิทยาศาสตร์ เทคโนโลยีและนวัตกรรม สมัยพิเศษ
ศาสตราจารย์ ดร. เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรมเป็นประธานการประชุมรัฐมนตรีอาเซียน-จีนด้านวิทยาศาสตร์ เทคโนโลยีและนวัตกรรม สมัยพิเศษ ร่วมกับนายหวัง จื้อกัง รัฐมนตรีว่าการกระทรวงวิทยาศาสตร์และเทคโนโลยี สาธารณรัฐประชาชนจีน ผ่านระบบวีดิทัศน์ทางไกล เมื่อวันที่ 14 ธันวาคม 2564 โดยมีรัฐมนตรีและผู้แทนด้านวิทยาศาสตร์และเทคโนโลยีจากประเทศสมาชิกอาเซียนและสาธารณรัฐประชาชนจีนเข้าร่วมการประชุม
การประชุมรัฐมนตรีอาเซียน-จีนด้าน วทน. สมัยพิเศษมีวัตถุประสงค์เพื่อให้ที่ประชุมร่วมความเห็นชอบต่อ ASEAN-China Plan of Action for a Closer Partnership of Science, Technology and Innovation for Future (2021-2025) ซึ่งเป็นแผนปฏิบัติสนับสนุนการดำเนินงานด้าน วทน. ระหว่างอาเซียนและจีนให้เกิดผลเป็นรูปธรรม อีกทั้งการประชุมครั้งนี้ถือเป็นการร่วมฉลองครบรอบ 30 ปี ความสัมพันธ์อาเซียน-จีน โดยผู้แทนแต่ละประเทศได้ให้การสนับสนุนและให้ข้อคิดเห็นซึ่งเน้นย้ำว่าความร่วมมือด้าน วทน. ระหว่างอาเซียนและจีนมีความสำคัญอย่างยิ่งเนื่องจากอาเซียนและจีนมีความสัมพันธ์กันมาอย่างยาวนานและแผนปฏิบัติการดังกล่าวจะช่วยกระชับความสัมพันธ์ความสัมพันธ์และความร่วมมือระหว่างอาเซียนและจีนให้แน่นแฟ้นมากยิ่งขึ้น ความร่วมมือด้าน วทน. จึงถือเป็นปัจจัยสำคัญในการรับมือกับโรคติดเชื้อไวรัสโคโรนาสายพันธุ์ใหม่ (COVID-19) และการพัฒนาเศรษฐกิจและสังคมในภูมิภาคอย่างยั่งยืน
แผนปฏิบัติการ ASEAN-China Plan of Action for a Closer Partnership of Science, Technology and Innovation for Future (2021-2025) เป็นแผนการเพื่อขับเคลื่อน Joint Statement on ASEAN-China, Science, Technology and Innovation Cooperation ซึ่งยกร่างโดยสาธารณรัฐประชาชนจีน และ สปป. ลาว ตั้งแต่ปี พ.ศ. 2562 จนถึงปัจจุบัน เพื่อใช้เป็นแนวทางดำเนินความร่วมมือด้าน วทน. ระหว่างอาเซียนและจีน อย่างเป็นรูปธรรม โดยเน้นให้ความสำคัญกับความร่วมมือทางด้านนโยบายด้าน วทน. การวิจัยร่วม การถ่ายทอดเทคโนโลยี และการแลกเปลี่ยนบุคลากร ในเบื้องต้นที่ประชุมได้ให้การเห็นชอบต่อแผนปฏิบัติการดังกล่าว โดยกระทรวง อว. จะดำเนินการขอความเห็นชอบต่อ ครม. ก่อนแจ้งรับรองแผนอย่างเป็นทางการแก่สำนักงานเลขาธิการอาเซียนต่อไป
วันพฤหัสบดีที่ 23 กันยายน 2564
กรมธนารักษ์จับมือกรมราชทัณฑ์ ลงนามบันทึกความตกลง (MOU) ว่าด้วยการพัฒนาความร่วมมือ ในการใช้ประโยชน์ที่ราชพัสดุ
กรมธนารักษ์ และกรมราชทัณฑ์ ร่วมลงนามบันทึกความตกลง (MOU) ว่าด้วยการพัฒนาความร่วมมือในการใช้ประโยชน์ที่ราชพัสดุ โดยเป็นการร่วมมือกันระหว่างหน่วยงานภาครัฐในการบริหารจัดการภารกิจในทุกมิติ โดยเฉพาะในด้านการบริหารจัดการที่ราชพัสดุให้เหมาะสม
กรมธนารักษ์ และกรมราชทัณฑ์ ร่วมลงนามบันทึกความตกลง (MOU) ว่าด้วยการพัฒนาความร่วมมือในการใช้ประโยชน์ที่ราชพัสดุในครั้งนี้ นายสันติ พร้อมพัฒน์ รัฐมนตรีช่วยว่าการกระทรวงการคลัง ได้มอบหมายให้นายวารุจ ศิริวัฒน์ ผู้ช่วยเลขานุการรัฐมนตรีว่าการกระทรวงการคลัง มาเป็นประธาน ในการร่วมลงนามบันทึกความตกลง (MOU) ดังกล่าว โดยเป็นการร่วมมือกันระหว่างหน่วยงานภาครัฐในการบริหารจัดการภารกิจในทุกมิติ โดยเฉพาะในด้านการบริหารจัดการที่ราชพัสดุให้เหมาะสมกับสถานการณ์เพื่อให้องค์กร สามารถขับเคลื่อนภารกิจได้อย่างมีประสิทธิภาพ และก่อให้เกิดประโยชน์สูงสุดต่อประเทศชาติ และสังคมโดยรวม
วันนี้ (22 กันยายน 2564) ณ กรมธนารักษ์ นายยุทธนา หยิมการุณ อธิบดีกรมธนารักษ์ เปิดเผยว่า กรมธนารักษ์เป็นหน่วยงานในสังกัดกระทรวงการคลังมีหน้าที่และอำนาจในการปกครองดูแล และบริหารจัดการที่ราชพัสดุให้เกิดผลสัมฤทธิ์สูงสุดทั้งในเชิงเศรษฐกิจ สังคม และสิ่งแวดล้อม ภายใต้พระราชบัญญัติที่ราชพัสดุ พ.ศ. 2562 โดยสนับสนุนที่ดินราชพัสดุให้ส่วนราชการและองค์กรปกครองส่วนท้องถิ่นใช้ประโยชน์เพื่อรองรับการดำเนินงานตามภารกิจของหน่วยงานและตามนโยบายรัฐบาล
อธิบดีกรมธนารักษ์ กล่าวเพิ่มเติมว่า การบริหารของหน่วยงานภาครัฐประการหนึ่งก็เพื่อสร้างประโยชน์ต่อหน่วยงานภาครัฐด้วยกันและมีพันธกิจที่มุ่งสร้างประโยชน์ในเชิงสังคมทั้งทางตรงและทางอ้อม ทั้งนี้ ก็เพื่อเป็นการส่งเสริม สนับสนุน และประสานความร่วมมือในการบริหารจัดการที่ราชพัสดุที่อยู่ในความครอบครองใช้ประโยชน์ของกรมราชทัณฑ์ให้เกิดประโยชน์สูงสุดต่อทางราชการ รวมทั้งการสนับสนุนและการประสานความร่วมมือในการขอใช้ที่ราชพัสดุ เพื่อควบคุม แก้ไข และฟื้นฟูพฤตินิสัยของผู้ถูกคุมขัง อันเป็นการใช้ประโยชน์ตามภารกิจของกรมราชทัณฑ์ จึงได้จัดให้มีพิธีลงนามบันทึกความตกลง (MOU) ว่าด้วยการพัฒนาความร่วมมือในการใช้ประโยชน์ที่ราชพัสดุ ระหว่างกรมธนารักษ์ กระทรวงการคลัง และกรมราชทัณฑ์ เพื่อเป็นกรอบแห่งความร่วมมือในการดำเนินการเกี่ยวกับการใช้ประโยชน์ที่ราชพัสดุ ซึ่งจะเป็นประโยชน์ต่อประเทศชาติต่อไป
วันพุธที่ 11 พฤษภาคม 2565
กรมเจ้าท่า จัดตั้งศูนย์ช่วยเหลือฯ เตรียมรับมืออุทกภัยภาคใต้ฝั่งอ่าวไทย พร้อมกำลังเจ้าหน้าที่เพื่อช่วยเหลือประชาชน
...
ตามนโยบายรัฐบาลและกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม ที่มอบนโยบายให้กรมเจ้าท่า ดำเนินการช่วยเหลือประชาชนที่ได้รับผลกระทบจากปัญหาอุทกภัยภาคใต้
กรมเจ้าท่า โดยสำนักงานเจ้าท่าภูมิภาคที่ 4 จังหวัดสงขลา ได้มีคำสั่งสำนักงานเจ้าท่าภูมิภาคที่ 4 ที่ 39 /2565 เรื่อง จัดตั้งศูนย์ช่วยเหลือผู้ประสบอุทกภัยกรมเจ้าท่า นายเรวัติ โพธิ์เรียง ผู้อำนวยการสำนักงานเจ้าท่าภูมิภาคที่ 4 เปิดเผยว่า ตามที่กองอำนวยการน้ำแห่งชาติได้ประเมินและวิเคราะห์สถานการณ์น้ำจากฝนคาดการณ์สภาพอากาศ จากประกาศของกรมอุตุนิยมวิทยา เนื่องจากมีหย่อมความกดอากาศต่ำกำลังแรงปกคลุมบริเวณอ่าวเบงกอลตอนล่างและมีแนวโน้มจะทวีความรุนแรงขึ้นเป็นพายุไซโคลน ในช่วงวันที่ 6-10 พฤษภาคม 2565 ส่งผลให้พื้นที่ภาคใต้จะมีฝนเพิ่มขึ้นและมีฝนตกหนักบางแห่ง และพบว่าจะมีพื้นที่เสี่ยงน้ำท่วมฉับพลัน น้ำป่าไหลหลาก ในช่วงวันที่ 6-10 พฤษภาคม 2565
ทั้งนี้ เพื่อเป็นการเตรียมความพร้อมในการให้ความช่วยเหลือประชาชนที่ประสบอุทกภัยในบริเวณพื้นที่จังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา และนราธิวาส ได้อย่างมีประสิทธิภาพและเตรียมความพร้อมในการนำเรือพระราชทานพร้อมด้วยเจ้าหน้าที่ออกให้ความช่วยเหลือแก่ประชาชนที่ประสบอุทกภัยได้ทันต่อเหตุการณ์ รวมทั้งเตรียมความพร้อมในการบูรณาการร่วมกับหน่วยงานภาครัฐ ภาคเอกชน เครือข่ายประชาชน และประชาชนที่เกี่ยวข้อง สำนักงานเจ้าท่าภูมิภาคที่ 4 ได้ทำการจัดตั้งศูนย์ช่วยเหลือผู้ประสบอุทกภัย ณ สำนักงานเจ้าท่าภูมิภาคที่ 4 จำนวน 8 สาขา เพื่อช่วยเหลือผู้ประสบอุทกภัย ได้แก่ สำนักงานเจ้าท่าภูมิภาคสาขาสงขลา ปัตตานี สุราษฎร์ธานี ชุมพร นราธิวาส เกาะพะงัน เกาะสมุย และสำนักงานพัฒนาและบำรุงรักษาทางน้ำที่ 4 และ สำนักงานพัฒนาและบำรุงรักษาทางน้ำที่ 6 เพื่อให้การช่วยเหลือประชาชนได้ครอบคลุมทุกพื้นที่ พร้อมให้ความช่วยเหลือทันทีที่เกิดอุทกภัยขึ้นในพื้นที่รับผิดชอบ และให้ปฏิบัติหน้าที่ตามคำสั่ง ที่39/2565 จนกว่าสถานการณ์จะกลับเข้าสู่สภาวะปกติ
วันจันทร์ที่ 20 กันยายน 2564
เปิดไทม์ไลน์โอนเงินเยียวยา ม.33, 39, 40 ครบทุกกลุ่ม ภายในเดือน ก.ย. 64
....
นายธนกร วังบุญคงชนะ โฆษกรัฐบาล เผย นายกรัฐมนตรีกำชับทุกหน่วยงานเร่งช่วยเหลือประชาชนทุกกลุ่มที่ได้รับได้ผลกระทบจากสถานการณ์โควิด-19 โดยเฉพาะการจ่ายเงินเยียวยาผู้ประกันตน ม.33, 39 และ 40 ให้เสร็จสิ้นภายในเดือน ก.ย. 64
.
ล่าสุด สำนักงานประกันสังคมได้กำหนดระยะเวลาในการโอนเงินเยียวยาเข้าบัญชีพร้อมเพย์ที่ผูกกับบัตรประชาชนของผู้ประกันตน ดังนี้
✅20 – 21 ก.ย. 64 โอนเงินเยียวยา ม.40 ใน 16 จว. สีแดงเข้ม ที่ขึ้นทะเบียนใหม่และจ่ายเงินสมทบในช่วงวันที่ 4 - 24 ส.ค. 64 จำนวน 2.3 ล้านคน คนละ 5,000 บาท
✅21 ก.ย. 64 โอนเงินเยียวยา ม.39 รอบ 2 ใน 13 จว. สีแดงเข้ม จำนวน 1.17 ล้านคน คนละ 5,000 บาท
✅22 – 23 ก.ย. 64 โอนเงินเยียวยา ม.40 รอบ 2 ใน 13 จว. สีแดงเข้ม จำนวน 4 ล้านคน คนละ 5,000 บาท
✅27 ก.ย. 64 โอนเงินเยียวยา ม.33 รอบ 2 ใน 13 จว. สีแดงเข้ม จำนวน 3.5 ล้านคน คนละ 2,500 บาท
✅28 ก.ย. 64 โอนเงินเยียวยา ม.40 ใน 3 จว. (ชลบุรี ฉะเชิงเทรา อยุธยา) ที่ขึ้นทะเบียนใหม่และจ่ายเงินสมทบในช่วงวันที่ 4 - 24 ส.ค. 64 จำนวน 3.45 แสนคน คนละ 5,000 บาท
.
หากผู้ประกันตนรายใดยังไม่ได้รับเงินเยียวยา สามารถตรวจสอบและยื่นแบบทบทวนสิทธิฯ ได้ที่www.sso.go.thถึงวันที่ 31 ต.ค. 64
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 18 พฤศจิกายน 2564
โฆษกรัฐบาลเผย การขนส่งสินค้าท่าเรือกลับมาคึกคักยอดการส่งออกไทย 9 เดือนแรกขยายตัว 15.5 % เป็นไปตามข้อสั่งการ “นายก”
โฆษกรัฐบาลเผย การขนส่งสินค้าท่าเรือกลับมาคึกคักยอดการส่งออกไทย 9 เดือนแรกขยายตัว 15.5 % เป็นไปตามข้อสั่งการ “นายก”
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า การท่าเรือแห่งประเทศไทยได้เผยแพร่ผลการดำเนินงานของในรอบปีงบประมาณ 2564 (ตุลาคม 2563 – กันยายน 2564) มีเรือเทียบท่าที่ท่าเรือกรุงเทพ และท่าเรือแหลมฉบัง รวม 13,840 เที่ยว เพิ่มขึ้น 1.9% สินค้าผ่านท่า 111.630 ล้านตัน เพิ่มขึ้น 6.9% และตู้สินค้าผ่านท่า 9.857 ล้าน ที.อี.ยู. เพิ่มขึ้น 8.6% รวมรายได้ 15,613 ล้านบาท กำไรสุทธิ 6,023 ล้านบาท เพิ่มขึ้น 6.99% ซึ่งการเติบโตของตู้สินค้าที่เพิ่มสูงขึ้น มาจากการที่ไทยสามารถส่งออกได้มากขึ้นต่อเนื่อง อีกส่วนหนึ่งมาจากข้อสั่งการของพลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ที่สั่งแก้ไขปัญหาการขาดแคลนตู้สินค้าในภาคธุรกิจขนส่งสินค้าทางทะเลทันที ตั้งแต่ต้นปีที่ผ่านโดยรัฐบาลมีการมาตรการต่าง ๆ อาทิ กรมเจ้าท่าออกประกาศให้เรือที่มีความยาวมากกว่า 300 เมตร แต่ไม่เกิน 400 เมตรเข้าเทียบท่า ปรับลดภาระตู้สินค้าเปล่าขาเข้าผ่านท่าเรือกรุงเทพ ชดเชยค่ายกตู้ขนส่งสินค้าให้กับผู้ประกอบการภาคเอกชนที่ท่าเรือแหลมฉบังเป็นต้น ช่วยบรรเทาการขาดแคลนตู้สินค้า สนับสนุนให้ค่าระวางเรือขนส่งจากไทยลดลง ส่งผลให้บริการสินค้าและตู้สินค้าผ่านท่าสูงขึ้นด้วย
นายธนกร กล่าวว่า ทั้งนี้ ผลการดำเนินงาน เปรียบเทียบกับช่วงเดียวกับปีที่ผ่านมา ดังนี้
1) ท่าเรือกรุงเทพ เรือเทียบท่า 4,170 เที่ยว เพิ่มขึ้น 9.1% ตู้สินค้าผ่านท่า 1.438 ล้าน ที.อี.ยู. เพิ่มขึ้น 0.2%
2) ท่าเรือแหลมฉบัง เรือเทียบท่า ลดลง 1.0%  ตู้สินค้าผ่านท่า 8.419 ล้าน ที.อี.ยู. เพิ่มขึ้น 10.2%
3) ท่าเรือพาณิชย์เชียงแสน เรือเทียบท่า 2,231 เที่ยว ลดลง 10.5% ตู้สินค้าผ่านท่า 5,064 ที.อี.ยู. ลดลง 32.3%
4) ท่าเรือเชียงของ เรือเทียบท่า ลดลง 96.6% สินค้าผ่านท่า ลดลง 98.9%
5) ท่าเรือระนอง เรือเทียบท่า เพิ่มขึ้น 15.9% ตู้สินค้าผ่านท่า เพิ่มขึ้น 53.0%
โดยในปีงบประมาณ 2565 นี้ ยังประมาณการตู้สินค้าผ่านท่าที่ท่าเรือกรุงเทพ 1.43 ล้าน ที.อี.ยู. และท่าเรือแหลมฉบัง 8.243 ล้าน ที.อี.ยู. ด้วย
นายกรัฐมนตรีผลักดันการส่งออกไทยให้เป็นเครื่องจักรสำคัญในการขับเคลื่อนเศรษฐกิจ โดยเร่งแก้ไขปัญหาภาคส่งออกทั้งระบบสั่งแก้ปัญหาการขาดแคลนตู้คอนเทนเนอร์ ช่วยเหลือผู้ประกอบการภาคการส่งออกด้วยมาตรสินเชื่อดอกเบี้ยต่ำ (soft loan) ส่งเสริมภาคการผลิตของไทยกลับมาดำเนินการได้มากขึ้น ประกอบกับอุปสงค์จากตลาดต่างประเทศปรับตัวดีขึ้น สนับสนุนให้การส่งออกของไทย 9 เดือนแรกของปี 2564 มีมูลค่า 199,997.7 ล้านเหรียญสหรัฐ ขยายตัว 15.5% ล่าสุด คณะรัฐมนตรียังมีมติ (9 พ.ย. 2564) รับทราบผลการคัดเลือกผลการเจรจา และร่างสัญญาร่วมลงทุนของโครงการพัฒนาท่าเรือแหลมฉบัง ระยะที่ 3 ในส่วนของท่าเทียบเรือ F มีมูลค่าการลงทุนรวม 79,200 ล้านบาท โดยคาดว่า ท่าเรือ F1 จะเปิดบริการได้ภายในปี 2568 รองรับสินค้าได้เพิ่มขึ้น 2 ล้านตู้ต่อปี เตรียมความพร้อมต่อการขยายตัวทางเศรษฐกิจและการส่งออกของประเทศด้วย
............................
วันจันทร์ที่ 14 กุมภาพันธ์ 2565
กรมทางหลวงชนบท สนับสนุนการท่องเที่ยวเลียบชายฝั่งทะเลตะวันตก ส่งเสริมการขนส่ง ผลผลิตทางการเกษตร
ยกระดับคุณภาพชีวิตให้กับประชาชน ตามนโยบายของรัฐมนตรีว่าการกระทรวงคมนาคม ลาดยางถนนสาย สส.2015 จังหวัดสมุทรสงคราม เสร็จสมบูรณ์
กรมทางหลวงชนบท (ทช.) กระทรวงคมนาคม โดยแขวงทางหลวงชนบทสมุทรสงคราม ดำเนินโครงการปรับปรุงถนนลาดยางแอสฟัลท์ติกคอนกรีต ถนนทางหลวงชนบทสาย สส.2015 แยกทางหลวงแผ่นดินหมายเลข 35 -บ้านคลองแขก อำเภออัมพวา จังหวัดสมุทรสงคราม รวมระยะทางดำเนินการ 3.115 กิโลเมตร เสร็จสมบูรณ์ พร้อมติดตั้งป้ายจราจร ไฟฟ้าแสงสว่าง ซึ่งถนนสายดังกล่าวนอกจากจะเป็นเส้นทางลัดเชื่อมระหว่างทางหลวงแผ่นดินหมายเลข 35 (ถนนพระรามที่ 2) ถึงทางหลวงแผ่นดินหมายเลข 3093 (ธนบุรี - ปากท่อ) สามารถเดินทางสู่กรุงเทพมหานคร จังหวัดเพชรบุรี และราชบุรีแล้วยังเป็นเส้นทางท่องเที่ยวเลียบชายฝั่งทะเลด้านตะวันตก ส่งเสริมการขนส่งผลผลิตทางการเกษตร อาทิ มะพร้าว มะม่วง ส้ม ปลานิล เป็นการยกระดับคุณภาพชีวิตให้กับประชาชนและนักท่องเที่ยว ให้สามารถสัญจรได้อย่างสะดวกรวดเร็วปลอดภัย สนับสนุนให้เกิดการขยายตัวด้านการท่องเที่ยวของจังหวัดและพื้นที่ใกล้เคียง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
วันศุกร์ที่ 27 สิงหาคม 2564
โฆษกรัฐบาลย้ำ นายกฯ เดินหน้าปฏิรูปตำรวจ แจงอยู่ในขั้นตอนพิจารณาวาระ 2-3 ของสภาฯ จี้สำนักงานตำรวจแห่งชาติเร่งปฏิรูปเร่งด่วน 7 ด้าน
โฆษกรัฐบาลย้ำ นายกฯ เดินหน้าปฏิรูปตำรวจ แจงอยู่ในขั้นตอนพิจารณาวาระ 2-3 ของสภาฯ จี้สำนักงานตำรวจแห่งชาติเร่งปฏิรูปเร่งด่วน 7 ด้าน กำชับกระบวนการยุติธรรมที่เข้มแข็ง ย้ำทุกคนต้องปฏิบัติตามกฎหมาย หากเจ้าหน้าที่กระทำผิด ต้องรับโทษขั้นสูงสุด
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม รับทราบข้อห่วงใยและกระแสเรียกร้องการปฏิรูปตำรวจจากภาคประชาชน ยืนยันว่ารัฐบาลเดินหน้าปฏิรูปองค์กรตำรวจ โดยยึดหลักสาระสำคัญตามที่เขียนไว้ในรัฐธรรมนูญ พ.ศ.2560 ในหมวดปฏิรูปกระบวนการยุติธรรม ซึ่งขณะนี้ ร่างพระราชบัญญัติ (พ.ร.บ.) ตำรวจแห่งชาติ พ.ศ... อยู่ระหว่างการพิจารณาของกรรมาธิการร่วมของรัฐสภาแล้ว ทั้งนี้ นายกรัฐมนตรีย้ำว่า กระบวนการยุติธรรมที่เข้มแข็ง คือเสาหลักในการบริหารประเทศ และได้สั่งการสำนักงานตำรวจแห่งชาติให้ดำเนินการปฏิรูปในระยะเร่งด่วน 7 ด้านคือ 1.ด้านโครงสร้างของตำแหน่งข้าราชการตำรวจ 2.ด้านพัฒนาทรัพยากรบุคคล 3.ด้านระบบงานสอบสวนและการบังคับใช้กฎหมาย 4.ด้านการนำระบบเทคโนโลยีมาสนับสนุนการรักษาความปลอดภัย 5.ด้านส่งเสริมการมีส่วนร่วมของประชาชน 6.ด้านการตรวจสอบและกำกับการปฏิบัติหน้าที่ด้วยความโปร่งใส และ 7.ด้านสวัสดิการตำรวจ
นายธนกร กล่าวต่อว่า สำหรับการปฏิรูปโดยแก้ไขกฎหมายนั้น มติคณะรัฐมนตรีเมื่อวันที่ 20 มีนาคม 2561 เห็นชอบในหลักการร่าง พ.ร.บ.ตำรวจแห่งชาติ (ฉบับที่ ..) พ.ศ. .... ที่คณะกรรมการปฏิรูปประเทศด้านกระบวนการยุติธรรม (ตำรวจ) เสนอ แล้วส่งให้สำนักงานคณะกรรมการกฤษฎีกาตรวจพิจารณา ต่อมามีคำสั่งสำนักนายกรัฐมนตรี ที่ 203/2562 ลงวันที่ 22 สิงหาคม 2562 แต่งตั้งคณะกรรมการพิจารณาร่างพระราชบัญญัติตำรวจแห่งชาติ พ.ศ. .... และร่างพระราชบัญญัติการสอบสวนคดีอาญา พ.ศ. .... โดยมีนายมีชัย ฤชุพันธุ์ เป็นประธานกรรมการ และสำนักงานคณะกรรมการกฤษฎีกาเป็นเลขานุการ ซึ่งได้ยกร่างกฎหมายจำนวน 2 ฉบับ คือ ร่างพระราชบัญญัติตำรวจแห่งชาติ พ.ศ. .... และร่างพระราชบัญญัติการสอบสวนคดีอาญา พ.ศ. .... จากนั้นมีมติคณะรัฐมนตรีเมื่อวันที่ 19 มกราคม 2564 เห็นชอบร่างพระราชบัญญัติตำรวจแห่งชาติ พ.ศ. …. ที่สำนักงานคณะกรรมการกฤษฎีกาได้ปรับปรุงแก้ไขแล้ว และให้เสนอรัฐสภา จากนั้นเมื่อวันที่ 24 กุมภาพันธ์ 2564 ในการประชุมร่วมกันของรัฐสภา ครั้งที่ 4 ได้พิจารณาและลงมติรับหลักการร่างพระราชบัญญัติตำรวจแห่งชาติ พ.ศ. .... ซึ่งคณะรัฐมนตรีเป็นผู้เสนอ และตั้งคณะกรรมาธิการวิสามัญพิจารณาร่างพระราชบัญญัติตำรวจแห่งชาติ พ.ศ. .... โดยได้ประชุมมาแล้วถึง 11 ครั้ง
"ท่านนายกรัฐมนตรีเริ่มต้นการเปลี่ยนแปลงองค์กรตำรวจ ด้วยการยกร่าง พ.ร.บ. ตำรวจ ที่ขณะนี้อยู่ในกระบวนการพิจารณาของฝ่ายนิติบัญญัติ โดยรัฐสภา รัฐบาลพร้อมสนับสนุนเพื่อให้เกิดขึ้นจริง โดยคำนึงถึงประโยชน์ของประชาชนเป็นสำคัญ ขอให้ความมั่นใจว่า ทุกคนต้องปฏิบัติตามกฎหมายทุกฉบับที่มีอยู่ด้วยความสุจริต โปร่งใส และหากเจ้าหน้าที่รักษากฎหมายเป็นผู้กระทำความผิดเองนั้น ต้องได้รับโทษขั้นสูงสุดด้วย ซึ่งกรณีของ ผกก.โจ้ รวมทั้งคดีอื่นๆ ที่เกี่ยวข้องกับเจ้าหน้าที่ตำรวจก็เช่นกันเมื่อมีการกระทำผิดต้องรับโทษขั้นสูงสุด" โฆษกรัฐบาลกล่าว
วันจันทร์ที่ 4 กรกฎาคม 2565
“รมว.เฉลิมชัย” เร่งสางปัญหายาง ส่งเลขาฯ ธนา
พบกลุ่มเครือข่ายสถาบันเกษตรกรชาวสวนยางแห่งประเทศไทย
นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ เปิดเผยภายหลังได้รับมอบหมายจากดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้เข้าพบกลุ่มเครือข่ายสถาบันเกษตรกรชาวสวนยางแห่งประเทศไทย ซึ่งนำโดย นายประทบ สุขสนาน รองประธานเครือข่ายสถาบันเกษตรกรชาวสวนยางแห่งประเทศไทย/ประธานเครือข่ายสถาบันเกษตรกรชาวสวนยาง จ.ตรัง และประธานชุมนุมสหกรณ์ จ.ตรัง ณ ห้องประชุมกระทรวงเกษตรและสหกรณ์ เพื่อหารือและรับหนังสือข้อเรียกร้องจากกลุ่มเครือข่ายสถาบันเกษตรกรฯ ดังกล่าว โดยมีรายละเอียด ดังนี้ 1) ให้กระทรวงเกษตรฯ เร่งแก้ไขปัญหาราคายางพาราตกต่ำ 2) ให้กระทรวงเกษตรฯ ส่งเสริมการใช้ยางพาราภายในประเทศอย่างจริงจังและต่อเนื่อง เพื่อรักษาเสถียรภาพราคายางพารา 3) ให้การยางแห่งประเทศไทย ดำเนินการจัดหาปุ๋ยให้เกษตรกรแทนการจ่ายเงินชดเชยค่าปุ๋ยบำรุง โดยโอนเข้าบัญชีเกษตรกรเป็นรายบุคคล 4) ให้การยางแห่งประเทศไทย ปรับการใช้ชนิดปุ๋ย จากการใช้ปุ๋ยเคมีเพียงอย่างเดียว เป็นการใช้ร่วมกับปุ๋ยอินทรีย์ หรือปุ๋ยอินทรีย์เคมี โดยให้เป็นไปตามสูตรปุ๋ยเคมีแต่ละพื้นที่ ที่มีคุณภาพตามมาตรฐานทางวิชาการรองรับ พร้อมดำเนินการจัดหาปุ๋ยภายในวงเงิน 891.86 ล้านบาท ตามปริมาณและความต้องการของแต่ละพื้นที่แต่ละสูตร และดำเนินการตามระเบียบกระทรวงการคลังว่าด้วยการจัดซื้อจัดจ้างและบริหารพัสดุภาครัฐ พ.ศ.2560 โดยดำเนินการให้ทันตามระยะเวลาของแต่ละพื้นที่ และจัดทำแผนการบริหารความเสี่ยงสำรองกรณีการจัดหาปุ๋ยไม่ทันตามระยะเวลาและความต้องการของเกษตรกร โดยทางการยางแห่งประเทศไทย จะต้องทำการประชาสัมพันธ์ สร้างความรู้ความเข้าใจให้เกษตรกรทราบในการปรับเปลี่ยนวิธีการจ่ายปุ๋ยครั้งนี้
ทั้งนี้ เลขานุการรมว.เกษตรฯ ได้รับทราบถึงปัญหาของกลุ่มเครือข่ายสถาบันเกษตรกรฯ แล้ว และจะเร่งนำข้อร้องเรียนดังกล่าว เสนอต่อรัฐมนตรีว่าการกระทรวงเกษตรฯ เพื่อหาแนวทางการแก้ไขปัญหาร่วมกับหน่วยงานที่เกี่ยวข้อง และบรรเทาผลกระทบต่อเกษตรกรชาวสวนยางอย่างเป็นรูปธรรมโดยเร็วที่สุด
วันศุกร์ที่ 21 มกราคม 2565
อธิบดี กสร. ชี้แจงผลการตรวจแรงงาน บริษัทรักษาความปลอดภัยฯ ตามข้อสั่งการรมว.รง.
กสร. ขานรับข้อสั่งการ รมว.สุชาติ เรื่องสอบเคส รปภ. ถูกนายจ้างทำร้าย เผยผลสอบข้อเท็จจริงกรณีลูกจ้าง รปภ. ถูกนายจ้างทำร้ายร่างกาย ลูกจ้าง 3 ราย ได้รับค่าจ้างครบแล้ว ส่วนอีกรายต้องการยื่นคำร้อง คร.7 พร้อมนัดนายจ้างเข้าสอบข้อเท็จจริง 25 ม.ค. 65
นายนิยม สองแก้ว อธิบดีกรมสวัสดิการและคุ้มครองแรงงานเปิดเผยว่านายสุชาติ ชมกลิ่น รัฐมนตรีว่าการกระทรวงแรงงานมีความห่วงใยลูกจ้าง รปภ. ทั้ง 4 นาย หลังถูกนายจ้างทุบตี ทำร้ายร่างกาย พร้อมกำชับให้กรมสวัสดิการและคุ้มครองแรงงานตรวจสอบข้อเท็จจริง กสร.จึงขานรับข้อสั่งการส่งพนักงานตรวจแรงงานสำนักงานสวัสดิการและคุ้มครองแรงงานกรุงเทพมหานครพื้นที่ 3 ลงพื้นที่สอบข้อเท็จจริง โดยได้ข้อเท็จจริงเบื้องต้นว่านายอนันตชัย ปิยะธีรวัฒน์ ลูกจ้าง กับพวกรวม 4 คน ทำงานที่หน่วยงานซอยเพชรเกษม 81 เขตหนองแขม กรุงเทพฯ ลูกจ้างลาออกจากงาน นายจ้างบังคับให้ลูกจ้างลงชื่อยินยอมเป็นหนังสือให้หักค่าจ้างชดใช้ค่าอุปกรณ์ที่ลูกจ้างยืมไป ลูกจ้างจึงลงชื่อยินยอม พนักงานตรวจแรงงาน ได้ชี้แจงสิทธิ ตามกฎหมายคุ้มครองแรงงานให้ลูกจ้างทราบ และหากลูกจ้างประสงค์ใช้สิทธิสามารถยื่นคำร้องผ่าน e- services หรือยืนคำร้องด้วยตนเองที่สำนักงานสวัสดิการและคุ้มครองแรงงานกรุงเทพมหานครพื้นที่ 7 โดยนายอนันตชัย ปิยะธีรวัฒน์ นายมังกรทอง บุญศรี และนายวรวุฒิ นาคบัว ลูกจ้างทั้ง 3 คน แจ้งว่าได้รับค่าจ้างครบถ้วนแล้ว และขอเวลาตัดสินใจว่าจะยื่นคำร้อง (คร.7) เรื่องเงินประกันการทำงาน และค่าชดใช้อุปกรณ์ ต่อพนักงานตรวจแรงงานหรือไม่ ส่วนอีก 1 ราย คือนายสนอง น้อยศรี จะเข้าไปยื่นคำร้อง (คร.7) ในวันที่ 24 ม.ค. 2565 พร้อมกันนี้พนักงานตรวจแรงงานเข้าตรวจสอบข้อเท็จจริงบริษัท รักษาความปลอดภัย แรงเจอร์ อินเวสติเกชั่น จำกัด ประกอบกิจการบริการรักษาความปลอดภัย มีลูกจ้างประมาณ 1,000 คน ลูกจ้างรายวันขั้นต่ำวันละ 497 บาท บริษัท ให้ลูกจ้างปฏิบัติงานที่หมู่บ้าน เวิร์ฟ (Verve) เพชรเกษม 81แขวง/เขตหนองแขม กรุงเทพฯ ผู้ว่าจ้าง ไม่ต่อสัญญากับบริษัทฯ ทำให้ต้องยุบเลิกหน่วยงานดังกล่าว และให้ลูกจ้างไปปฏิบัติที่หน่วยงานอื่นแทน แต่ลูกจ้างขอลาออก นายจ้างแจ้งว่าได้จ่ายค่าจ้างครบแล้ว และได้ให้ลูกจ้างชดใช้ค่าอุปกรณ์ (วิทยุสื่อสาร) เนื่องจากลูกจ้างไม่คืนอุปกรณ์ดังกล่าว โดยนายจ้างแจ้งว่าลูกจ้างยินยอมชดใช้ค่าอุปกรณ์คนละ 3,123 บาท ซึ่งข้อเท็จจริงไม่ตรงกับฝ่ายลูกจ้างรปภ. ซึ่งจะดำเนินการสอบสวนข้อเท็จจริงต่อไป
อธิบดี กสร.กล่าวเพิ่มเติมว่า ตามพระราชบัญญัติคุ้มครองแรงงาน พ.ศ. 2541มาตรา76 ห้ามมิให้นายจ้างหักค่าจ้าง ค่าล่วงเวลา ค่าทำงานในวันหยุด และค่าล่วงเวลาในวันหยุด เว้นแต่เป็นการหักเพื่อชำระภาษีเงินได้ตามจำนวนที่ลูกจ้างต้องจ่ายหรือชำระเงินอื่นตามที่มีกฎหมายบัญญัติไว้ชำระค่าบำรุงสหภาพแรงงานตามข้อบังคับของสหภาพแรงงาน ชำระหนี้สินสหกรณ์ออมทรัพย์ เป็นเงินประกันตามมาตรา 10 หรือชดใช้ค่าเสียหายให้แก่นายจ้างซึ่งลูกจ้างได้กระทำโดยจงใจ หรือประมาทเลินเล่ออย่างร้ายแรง โดยได้รับความยินยอมจากลูกจ้าง หรือเป็นเงินสะสมตามข้อตกลงเกี่ยวกับกองทุนเงินสะสม ทั้งนี้ หากมีข้อสงสัยเพิ่มเติมสามารถสอบถามได้ที่สำนักงานสวัสดิการและคุ้มครองแรงงานจังหวัดทุกจังหวัด สำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือโทร. สายด่วน 1506 กด 3 หรือ 1546
วันพุธที่ 1 มิถุนายน 2565
ข่าวการประชุมสุดยอดอาเซียน-สหรัฐอเมริกา สมัยพิเศษ
ณ กรุงวอชิงตัน สหรัฐอเมริกา  ระหว่างวันที่  11 ถึง 15 พฤษภาคม 2565
นายกฯ หารือประธานกรรมการกองทุนเพื่อการลงทุนสาธารณะ (Public Investment Fund: PIF) ราชอาณาจักรซาอุดีอาระเบีย เดินหน้ากระชับความร่วมมือด้านพลังงานไทย-ซาอุดีอาระเบีย
ผู้นำอาเซียน หารือ ประธานาธิบดีสหรัฐฯ หารือ ร่วมเสริมสร้างภูมิภาคที่สงบสุข ผลักดันความร่วมมือเศรษฐกิจด้วยดิจิทัล และการเติบโตทางเศรษฐกิจควบคู่ไปกับการรักษาสิ่งแวดล้อม
​นายกฯ กล่าวถ้อยแถลงในประเด็นการเปลี่ยนแปลงสภาพภูมิอากาศฯ เน้นย้ำการมีส่วนร่วมของทุกภาคส่วน
นายกฯ กล่าวถ้อยแถลงในการหารือระหว่างอาหารกลางวัน ย้ำความร่วมมืออาเซียน-สหรัฐฯ ที่เข้มแข็ง
นายกฯ นำทีมประเทศไทยหารือร่วมกับคณะนักธุรกิจสหรัฐฯ เน้นย้ำไทยเป็นศูนย์กลางของห่วงโซ่อุปทานที่มั่นคงและยั่งยืนในภูมิภาค
นายกฯ ย้ำการแก้ปัญหาเศรษฐกิจในภูมิภาคในช่วงการรับประทานอาหารค่ำซึ่งประธานาธิบดีแห่งสหรัฐอเมริกาเป็นเจ้าภาพ
นายกฯ หารือกับรัฐมนตรีว่าการกระทรวงกลาโหมสหรัฐฯ พร้อมสานต่อความร่วมมือระหว่างกันทั้งกรอบทวิภาคีและพหุภาคีอย่างสร้างสรรค์เพื่อประโยชน์ร่วมกัน
ไทยเดินหน้าผลักดันความเชื่อมโยงของห่วงโซ่อุปทาน เศรษฐกิจดิจิทัล และการเติบโตทางเศรษฐกิจควบคู่ไปกับการรักษาสิ่งแวดล้อม
ผู้นำรัฐสภาสหรัฐและอาเซียนย้ำบทบาทที่สร้างสรรค์ เสริมสร้างสังคมที่เข้มแข็งบนพื้นฐานของค่านิยมร่วมกัน เพื่อสันติภาพ เสถียรภาพ และความเจริญรุ่งเรืองของทั้งสองฝ่าย
นายกรัฐมนตรีพบปะชุมชนไทยในสหรัฐอเมริกา ขอให้คนไทยร่วมเป็นทูตวัฒนธรรมในต่างประเทศ ช่วยเชื่อมโยงมิตรภาพและความร่วมมือในระดับประชาชน ซึ่งเป็นพื้นฐานสำคัญในความสัมพันธ์ไทย - สหรัฐฯ
นายกรัฐมนตรีเดินทางถึงกรุงวอชิงตัน พร้อมเข้าร่วมการประชุมสุดยอดอาเซียน-สหรัฐฯ สมัยพิเศษ (ASEAN-U.S. Special Summit)
วันเสาร์ที่ 28 พฤษภาคม 2565
รมต.อนุชา เผยผลสอบหมอปลาพร้อมคณะ มีความผิด สั่งการ พศ. เดินหน้าเอาผิดตามกฎหมาย
รมต.อนุชา เผยผลสอบหมอปลาพร้อมคณะ มีความผิด สั่งการ พศ. เดินหน้าเอาผิดตามกฎหมาย
วันนี้(28พ.ค.65)นายอนุชานาคาศัยรัฐมนตรีประจำสำนักนายกรัฐมนตรีเปิดเผยถึงความคืบหน้ากรณีนายจีรพันธ์เพชรขาวหรือ“หมอปลา”กับพวกนําคณะสื่อมวลชนลงพื้นที่วัดต่างๆอ้างว่าเข้าไปตรวจสอบข้อเท็จจริงตามที่ได้รับการร้องเรียนเกี่ยวกับพฤติกรรมของพระภิกษุโดยนำคณะเข้าบุกรุกวัดที่พักสงฆ์และกุฏิที่อยู่อาศัยหลายพื้นที่ว่าจากการหารือของคณะกรรมาธิการศาสนาศิลปะและวัฒนธรรมพบว่าการกระทำดังกล่าวละเมิดข้อกฎหมายระเบียบคำสั่งและมติที่เกี่ยวข้องหลายข้อดังนี้ รัฐธรรมนูญแห่งราชอาณาจักรไทยพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติพ.ศ.2560ประมวลกฎหมายอาญาพระราชบัญญัติว่าด้วยการกระทำผิดเกี่ยวกับคอมพิวเตอร์พ.ศ.2550และที่แก้ไขเพิ่มเติมพระราชบัญญัติคณะสงฆ์พ.ศ.2505และที่แก้ไขเพิ่มเติมข้อบังคับสภาทนายความว่าด้วยมรรยาททนายความพ.ศ.2529และข้อบังคับสภาวิชาชีพข่าววิทยุและโทรทัศน์ไทยว่าด้วยจริยธรรมแห่งวิชาชีพข่าววิทยุและโทรทัศน์พ.ศ.2553
ในส่วนของการดำเนินการของสำนักงานพระพุทธศาสนาแห่งชาติการลงโทษพระภิกษุสงฆ์กรณีที่ละเมิดพระธรรมวินัยเป็นไปตามมาตรา42แห่งพระราชบัญญัติคณะสงฆ์พ.ศ.2505หลักเกณฑ์การลงนิคหกรรมนั้นต้องเป็นไปตามกฎมหาเถรสมาคมฉบับที่11ออกตามความมาตรา25แห่งพระราชบัญญัติเดียวกันซึ่งตามกฎมหาเถรสมาคมผู้มีอำนาจคือผู้พิจารณากับคณะผู้พิจารณาชั้นต้นคณะผู้พิจารณาชั้นอุทธรณ์และคณะผู้พิจารณาชั้นฎีกาซึ่งเป็นตำแหน่งพระสังฆาธิการทั้งหมดผู้ที่ไม่ใช่บุคคลดังกล่าวไม่มีอำนาจเข้าไปตรวจสอบพระภิกษุได้การกระทำของหมอปลาและพวกจึงไม่เหมาะสมและส่งผลให้พระภิกษุไม่ได้รับความเป็นธรรม
รัฐมนตรีประจำสำนักนายกรัฐมนตรีได้กำชับและสั่งการให้สำนักงานพระพุทธศาสนาแห่งชาติตั้งคณะทำงานเพื่อตรวจสอบและติดตามอย่างใกล้ชิดโดยย้ำให้ประสานความร่วมมือกับพระสังฆาธิการในพื้นที่ปกครองสอดส่องดูแลผู้ที่มีความประพฤติไม่เหมาะสมดังเช่นกรณีดังกล่าวเพื่อป้องกันกลุ่มผู้ไม่ประสงค์ดีที่คิดร้ายต่อพระพุทธศาสนาในส่วนของพฤติกรรมที่ไม่เหมาะสมของคณะสงฆ์เป็นอำนาจตามกฎมหาเถรสมาคมที่จะพิจารณาความผิดและบทลงโทษการที่ฆราวาสจะเข้าไปก้าวก่ายและเอาผิดเรื่องของสงฆ์ไม่สามารถทำได้ซึ่งสิ่งนี้ถือปฏิบัติมากว่า2,500ปีแล้วการกระทำของหมอปลาและพวกจึงถือเป็นการทำให้พระพุทธศาสนาซึ่งเป็นศาสนาหลักของชาติเสื่อมเสียและไม่ควรเอาเป็นเยี่ยงอย่างหากพุทธศาสนิกชนท่านใดพบเห็นการกระทำที่ไม่เหมาะสมดังกล่าวขอให้รีบแจ้งไปยังสำนักงานพระพุทธศาสนาแห่งชาติเพื่อดำเนินการตรวจสอบต่อไป
-----------------------------------------
วันพฤหัสบดีที่ 2 กันยายน 2564
โฆษกรัฐบาลไหว้สิ่งศักดิ์สิทธิ์ประจำทำเนียบรัฐบาลเพื่อความเป็นสิริมงคล ยืนยันตั้งใจทำงานเพื่อประเทศชาติ และประชาชน  ขอบคุณ “นายก” ไว้ใจ พร้อมลงพื้นที่แจกข้าวกล่องช่วยประชาชน
โฆษกรัฐบาลไหว้สิ่งศักดิ์สิทธิ์ประจำทำเนียบรัฐบาลเพื่อความเป็นสิริมงคล ยืนยันตั้งใจทำงานเพื่อประเทศชาติ และประชาชน  ขอบคุณ “นายก” ไว้ใจ พร้อมลงพื้นที่แจกข้าวกล่องช่วยประชาชน “นายก” ฝากให้กำลังใจประชาชนและบุคลากรทางการแพทย์
วันนี้ (2 กันยายน 2564) เวลา 08.49 น. นายธนกร วังบุญคงชนะ โฆษกประจำสำนักนายกรัฐมนตรีเดินทางมาไหว้พระพรหม บนตึกไทยคู่ฟ้า ศาลพระภูมิ และศาลตา ศาลยาย ซึ่งเป็นสิ่งศักดิ์สิทธิ์ประจำทำเนียบรัฐบาล ภายหลังได้รับการแต่งตั้งเป็นโฆษกประจำสำนักนายกรัฐมนตรี เพื่อความเป็นสิริมงคล ยืนยันจะตั้งทำงานเพื่อประเทศชาติ และเพื่อประชาชนอย่างเต็มความสามารถ ทำหน้าที่สื่อสารสร้างความรู้ความเข้าใจให้กับประชาชนบนพื้นฐานข้อเท็จจริงให้เข้าใจการทำงานของรัฐบาล พร้อมกล่าวขอบคุณ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ที่ไว้วางใจให้มาทำหน้าที่สื่อสารกับประชาชนถึงนโยบายและการทำงานของรัฐบาล โดยช่วงสายวันนี้ ยังจะได้เดินทางลงพื้นที่ตรวจเยี่ยมจุดให้บริการฉีดวัคซีนประชาชน ณ โรงพยาบาลทหารผ่านศึก นำความห่วงใยและกำลังใจจากนายกรัฐมนตรีส่งต่อถึงบุคลากรทางการแพทย์และผู้ปฎิบัติหน้าที่ดูแลพี่น้องประชาชนทุกคน นอกจากนี้ ยังได้ร่วมกับ ดร.แคทลีน มาลีนนท์ ประธานเจ้าหน้าที่บริหารไทยโซล่าร์ เอนเนอร์ยี่ จำกัด (มหาชน) พร้อมกลุ่มเพื่อนธนกร จัดซื้ออาหารจากผู้ประกอบการร้านอาหารที่ได้รับผลกระทบจากโควิด-19 แจกจ่ายให้กับพี่น้องประชาชนและบุคลากรทางการแพทย์ โดยมีแพทย์หญิงสุชาดา ตันประเสริฐ รองผู้อำนวยการโรงพยาบาลทหารผ่านศึก (ฝ่ายการแพทย์) เป็นผู้รับมอบ
นายธนกร กล่าวว่า ตั้งแต่วันที่ 28 กุมภาพันธ์ 2564 จนถึงปัจจุบัน คนไทยได้รับวัคซีนโควิด-19 สะสมแล้ว 32,600,001 ล้านโดส คิดเป็นร้อยละ 33 โดยแบ่งเป็น ผู้ได้รับวัคซีนจำนวน 1 เข็มแล้ว 23,795,098 ราย และผู้ได้รับวัคซีนครบตามเกณฑ์ (ได้รับวัคซีน 2 เข็ม) จํานวน 8,212,750 ราย ในส่วนของกรุงเทพมหานคร ฉีดวัคซีนโควิด-19 เข็มแรกแล้วกว่าร้อยละ 90 ของประชากรกรุงเทพฯ ซึ่งยอดบริการฉีดวัคซีนรายวันของไทยสูงสุดตอนนี้ได้ถึง 915,738 โดส (27 สิงหาคม 2564) โดยตามแผนจัดหาวัคซีนในสิ้นปีจะมีอย่างน้อย 140 ล้านโดส ตามตัวเลขนี้จะสามารถฉีดวัคซีนโควิด-19 ให้กับประชาชนทุกคนที่อยู่ประเทศไทยได้เกิน 70% แน่นอน ขอให้มั่นใจในศักยภาพด้านสาธารณสุขของไทย เจ้าหน้าที่บุคลากรทางการแพทย์มีความพร้อมและทุ่มเททำงานอย่างหนักในการเร่งฉีดวัคซีนโควิด-19 ให้กับประชาชน และขอบคุณในความร่วมมือร่วมใจของคนไทยในการเข้ารับบริการฉีดวัคซีนด้วย
“สำหรับยอดผู้ติดเชื้อโควิด-19 ของไทยมีสัญญาณดีขึ้น จำนวนผู้ติดเชื้อค่อยๆ ลดลงอย่างต่อเนื่อง สวนทางกับยอดผู้ป่วยรักษาหายสามารถกลับบ้านได้ ตัวเลขสูงขึ้นและแซงหน้ายอดผู้ติดเชื้อกว่า 20 วันทำให้ยอดผู้ป่วยทั่วประเทศที่หายกลับบ้านสะสม (ตั้งแต่วันที่ 1 เมษายน 2564) อยู่ที่ 1,031,278 คนแล้ว ในขณะที่ยอดผู้ป่วยสะสมมีจำนวน 1,205,624 คน ซึ่งยอดผู้ที่อยู่ระหว่างรักษาลดลงเหลืออยู่ที่ 163,680 คนแล้ว รัฐบาลได้ติดตามทุกปัญหาและรับทราบถึงความเดือดร้อนของพี่น้องประชาชน กลุ่มต่างๆ โดยนายกรัฐมนตรีร่วมประชุมกับคณะกรรมการชุดต่างๆ เพื่อเร่งกำหนดมาตรการกระตุ้นเศรษฐกิจเพิ่มเติม เพื่อให้ทุกคนสามารถกลับมาดำเนินชีวิต ประกอบกิจการกิจกรรมในรูปแบบปกติใหม่ (New Normal) นำไปสู่การฟื้นฟูประเทศและเศรษฐกิจหลังโควิดได้ต่อไป” นายธนกร กล่าว
วันพฤหัสบดีที่ 28 เมษายน 2565
เตรียมสมัครเป็นผู้สอบบัญชีภาษีอากร (Tax Auditor) กับกรมสรรพากร ตั้งแต่วันที่ 1 – 16 พฤษภาคม 2565
กรมสรรพากรเปิดรับสมัครผู้สำเร็จการศึกษาไม่ต่ำกว่าปริญญาตรีทางการบัญชี หรือประกาศนียบัตรทางการบัญชี เข้ารับการทดสอบเป็นผู้สอบบัญชีภาษีอากร (Tax Auditor) สมัครผ่านเครือข่ายอินเทอร์เน็ตที่เว็บไซต์กรมสรรพากร www.rd.go.th ระหว่างวันที่ 1 - 16 พฤษภาคม 2565
กรมสรรพากรเปิดรับสมัครทดสอบความรู้เป็นผู้สอบบัญชีภาษีอากร (Tax Auditor) ครั้งที่ 53 (2/2565) โดยผู้ประสงค์เข้ารับการทดสอบต้องสำเร็จการศึกษาไม่ต่ำกว่าปริญญาตรีทางการบัญชีหรือประกาศนียบัตรทางการบัญชี ผู้สนใจสามารถตรวจสอบคุณสมบัติและยื่นคำขอเข้ารับการทดสอบผ่านเครือข่ายอินเทอร์เน็ตได้ตลอด 24 ชั่วโมงไม่เว้นวันหยุดราชการ ที่เว็บไซต์กรมสรรพากร (www.rd.go.th) เพียงช่องทางเดียวเท่านั้น ระหว่างวันที่ 1 - 16 พฤษภาคม 2565 ประกาศรายชื่อผู้มีสิทธิเข้ารับการทดสอบในวันที่ 6 มิถุนายน 2565 และดำเนินการทดสอบในวันที่ 11 - 12 มิถุนายน 2565 ณ มหาวิทยาลัยราชภัฏสวนสุนันทา เขตดุสิต กรุงเทพฯ ทั้งนี้ ผลการทดสอบเป็นผู้สอบบัญชีภาษีอากรจะประกาศที่เว็บไซต์กรมสรรพากร (www.rd.go.th) ในวันที่ 30 สิงหาคม 2565
หากมีข้อสงสัยสามารถติดต่อสอบถามได้ที่หมายเลขโทรศัพท์ 0 2272 8188 ในวันและเวลาราชการ หรือที่กองมาตรฐานการสอบบัญชีภาษีอากร ชั้น 17 อาคารกรมสรรพากร เลขที่ 90 ซอยพหลโยธิน 7 ถนนพหลโยธิน แขวงพญาไท เขตพญาไท กรุงเทพฯ
วันอังคารที่ 9 สิงหาคม 2565
กองทุนพัฒนาเอสเอ็มอีตามแนวประชารัฐ กระทรวงอุตสาหกรรม เร่งกระตุ้นเศรษฐกิจครึ่งปีหลัง โดย เปิดรับคำขอสินเชื่อ สร้างโอกาส เสริมสภาพคล่อง SME (รอบที่ 2)
กองทุนพัฒนาเอสเอ็มอีตามแนวประชารัฐ กระทรวงอุตสาหกรรม เร่งกระตุ้นเศรษฐกิจครึ่งปีหลัง โดย เปิดรับคำขอสินเชื่อ สร้างโอกาส เสริมสภาพคล่อง SME (รอบที่ 2)
กองทุนพัฒนาเอสเอ็มอีตามแนวประชารัฐ กระทรวงอุตสาหกรรม เร่งกระตุ้นเศรษฐกิจครึ่งปีหลัง โดย เปิดรับคำขอสินเชื่อ สร้างโอกาส เสริมสภาพคล่อง SME (รอบที่ 2)
O วงเงินกู้สูงสุด 2 ล้านบาทต่อราย
O ดอกเบี้ย 2% ต่อปี ตลอดอายุสัญญา
O ผ่อนนานสูงสุด 7 ปี ปลอดชำระเงินต้นสูงสุดไม่เกิน 12 เดือน
ผู้ที่สนใจความยื่นคำขอผ่านช่องทาง Online ได้ ที่ www.thaismefund.comตั้งแต่วันที่ 8 สิงหาคม 2565 ถึง วันที่ 30 กันยายน 2565 เว้นแต่วงเงินสินเชื่อจะหมดก่อน
สอบถามรายละเอียดเพิ่มเติมได้ที่
สำนักงานกองทุนพัฒนาเอสเอ็มอีตามแนวประชารัฐ
โทร : 02-354-3310
Email : smefund.service@gmail.com หรือ สำนักงานอุตสาหกรรมจังหวัดทั่วประเทศ
วันพฤหัสบดีที่ 31 มีนาคม 2565
วธ.อนุรักษ์สืบสานการแสดงศิลปวัฒนธรรมพื้นบ้าน ร่วมจ.พระนครศรีอยุธยา สมาคมลิเกประเทศไทย หน่วยงานรัฐ เอกชน เครือข่ายวัฒนธรรม จัดงาน “มหกรรมนาฏดนตรี เปิดตำนานการแสดงลิเก”
วธ.อนุรักษ์สืบสานการแสดงศิลปวัฒนธรรมพื้นบ้าน ร่วมจ.พระนครศรีอยุธยา สมาคมลิเกประเทศไทย หน่วยงานรัฐ เอกชน เครือข่ายวัฒนธรรม จัดงาน “มหกรรมนาฏดนตรี เปิดตำนานการแสดงลิเก” วันที่ 31 มี.ค.- 3 เม.ย.นี้ ณ วัดมหาธาตุ อุทยานประวัติศาสตร์พระนครศรีอยุธยา
วธ.อนุรักษ์สืบสานการแสดงศิลปวัฒนธรรมพื้นบ้าน ร่วมจ.พระนครศรีอยุธยา สมาคมลิเกประเทศไทย หน่วยงานรัฐ เอกชน เครือข่ายวัฒนธรรม จัดงาน “มหกรรมนาฏดนตรี เปิดตำนานการแสดงลิเก” วันที่ 31 มี.ค.- 3 เม.ย.นี้      ณ วัดมหาธาตุ อุทยานประวัติศาสตร์พระนครศรีอยุธยา
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.) มุ่งขับเคลื่อนนโยบายรัฐบาลโมเดลเศรษฐกิจใหม่ BCG และผลักดัน “Soft Power” ความเป็นไทย เช่น ศิลปะการแสดง งานฝีมือและหัตถกรรม อาหารไทย การท่องเที่ยวเชิงวัฒนธรรม รวมถึงวธ.มีนโยบายสืบสาน รักษาและต่อยอดงานศิลปวัฒนธรรมของชาติให้คงอยู่อย่างยั่งยืน จึงมุ่งส่งเสริมและเปิดพื้นที่ให้ศิลปินพื้นบ้านได้มีโอกาสถ่ายทอดศิลปวัฒนธรรมการแสดงพื้นบ้านและมรดกภูมิปัญญาทางวัฒนธรรมท้องถิ่น รวมทั้งส่งเสริมให้เด็ก เยาวชนและประชาชนได้ศึกษาเรียนรู้ศิลปะการแสดงพื้นบ้าน ซึ่งในส่วนของศิลปะการแสดงนาฏดนตรีหรือลิเกเป็นภูมิปัญญาท้องถิ่นอันทรงคุณค่า และมีรูปแบบการแสดงที่เป็นเอกลักษณ์เฉพาะตัวสามารถดำเนินเรื่องได้หลากหลาย การแสดงลิเกมีประวัติความเป็นมาอยู่คู่กับสังคมไทยมาอย่างยาวนาน ให้ความสนุกสนาน บันเทิงโดยเฉพาะวิถีภาคกลางยามเมื่อมีเทศกาลงานประเพณี การแสดงลิเกมักเป็นส่วนหนึ่งของงานมหรสพนั้นๆเสมอ ดังนั้น วธ.ร่วมมือกับจังหวัดพระนครศรีอยุธยา สมาคมลิเกประเทศไทย หน่วยงานรัฐ เอกชน ชุมชนและเครือข่ายทางวัฒนธรรม จัดงาน “มหกรรมนาฏดนตรี เปิดตำนานการแสดงลิเก” ขึ้น ระหว่างวันที่ 31 มีนาคม - 3 เมษายน 2565 ณ วัดมหาธาตุ อุทยานประวัติศาสตร์พระนครศรีอยุธยา จ.พระนครศรีอยุธยา
รัฐมนตรีว่าการกระทรวงวัฒนธรรม กล่าวอีกว่า กิจกรรมภายในงานประกอบด้วยพิธีไหว้ครูลิเก นิทรรศการเผยแพร่องค์ความรู้การแสดงลิเก การแสดงของคณะลิเก 12 คณะ เช่น คณะศรราม น้ำเพชร คณะรวมดาวสิงห์บุรี คณะนุ๊ก กิติภพ วินิจ เป็นต้น การแสดงศิลปวัฒนธรรมพื้นบ้านภาคกลาง การสาธิต ภูมิปัญญาทางวัฒนธรรมและการจำหน่ายผลิตภัณฑ์ทางวัฒนธรรม ซึ่งงานนี้เป็นการขับเคลื่อนนโยบาย และวิสัยทัศน์ใหม่ของวธ. คือ “วัฒนธรรมและความคิดสร้างสรรค์มีบทบาทนำในการพัฒนาเศรษฐกิจและสังคมไทย” และปรับเปลี่ยนบทบาทสู่กระทรวงสังคมกึ่งเศรษฐกิจ “วัฒนธรรมทำดี ทำงาน ทำเงิน” รวมทั้ง การอนุรักษ์และเผยแพร่ศิลปวัฒนธรรม ช่วยส่งเสริมเศรษฐกิจฐานรากด้วยการพัฒนาต่อยอดอัตลักษณ์ไทยสู่การท่องเที่ยวเชิงวัฒนธรรม สร้างงาน สร้างรายได้ให้แก่ศิลปิน ผู้ประกอบการด้านวัฒนธรรมและชุมชนท้องถิ่นอย่างยั่งยืนตามเป้าหมายยุทธศาสตร์ชาติ 20 ปี
วันจันทร์ที่ 6 ธันวาคม 2564
นายกฯ ชวนคนไทยกดเช็คอิน กระตุ้นท่องเที่ยวในประเทศ ลุ้นคนไทยเที่ยวไทยสิ้นปีแตะ 100 ล้านครั้ง สิทธิจองเราเที่ยวด้วยกันเหลือ 1.2 แสนห้องพัก
นายกฯ ชวนคนไทยกดเช็คอิน กระตุ้นท่องเที่ยวในประเทศ ลุ้นคนไทยเที่ยวไทยสิ้นปีแตะ 100 ล้านครั้ง สิทธิจองเราเที่ยวด้วยกันเหลือ 1.2 แสนห้องพัก
วันที่ 6 ธ.ค. 64 นางสาวรัชดา ธนาดิเรก รองโฆษกประจำสำนักนายกรัฐมนตรี เผยว่า นายกรัฐมนตรี พล.อ.ประยุทธ์ จันทร์โอชา ให้ความสำคัญกับการส่งเสริมและกระตุ้นการท่องเที่ยวภายในประเทศเป็นอย่างมาก เพราะจะนำไปสู่การกระจายรายได้ให้แก่ผู้ประกอบการทุกขนาด และการจ้างงานภาคประชาชนในอุตสาหกรรมท่องเที่ยว แม้ขณะนี้ จะได้เปิดประเทศให้นักท่องเที่ยงต่างชาติเดินทางเข้ามาแล้ว แต่ยังคงต้องใช้เวลาอีกสักระยะกว่าจะมีจำนวนเพิ่มเป็นหลักหลายล้านคน ดังนั้น การส่งเสริมให้คนไทยเที่ยวไทยจึงเป็นอีกหนึ่งกลไกสำคัญต่อการขยายตัวทางเศรษฐกิจ โดยกระทรวงการท่องเที่ยวและกีฬา ประมาณการณ์ว่า สิ้นปี 2564 จะมีคนไทยเที่ยวไทย รวม 100 ล้านครั้งขณะที่ยอดนักท่องเที่ยวชาวไทย ณ สิ้นเดือน พ.ย. อยู่ที่ 92 ล้านครั้ง รายได้จากการท่องเที่ยวรวมจะประมาณ 6.5 แสนล้านบาท สำหรับมาตรการของรัฐบาล อย่างโครงการเราเที่ยวด้วยกันเฟส 3 ขณะนี้ (5 ธ.ค.) จำนวนสิทธิที่พักเหลือ 120,273 แสนห้อง จึงขอเชิญชวนประชาชน รีบจองที่พัก ก่อนจะสิ้นสุดสิทธิในวันที่ 23 มกราคม 2565 ซึ่งจะสามารถใช้สิทธิ์เข้าพักได้ถึงวันที่ 31 มกราคม 2565
เพื่อเป็นการประชาสัมพันธ์สถานที่ท่องเที่ยวและจุดสนใจที่เกี่ยวข้อง หลายหน่วยงาน ทั้งภาครัฐและเอกชน ได้จัดทำแพลตฟอร์มออนไลน์ด้วยเนื้อหาและรูปแบบที่น่าสนใจ สไตล์คนรุ่นใหม่ เช่น เว็บไซต์ชิลไปไหน (Chillpainai) คลิปภาพยนตร์โฆษณาในรูปแบบ Musical Story ชุด “มาเที่ยวเถอะนะอยากเจอ” โดยการท่องเที่ยวแห่งประเทศไทย ภายใต้แนวคิด “ยิ่งไป ยิ่งให้ ยิ่งสุขใจกว่าที่เคย” ประกอบด้วยมิติ แหล่งท่องเที่ยวที่งดงาม วิถีชีวิตผู้คน และการท่องเที่ยวแบบรับผิดชอบต่อสังคมและสิ่งแวดล้อม มากไปกว่านั้น ยังมีแอปพลิเคชัน “เที่ยวเท่ ๆ เสน่ห์เมืองไทย” โดยกระทรวงวัฒนธรรม ที่รวบรวมข้อมูลของ 10 สุดยอดต้นแบบ “เที่ยวชุมชน ยลวิถี”แสดงข้อมูลเกี่ยวกับแหล่งท่องเที่ยวทางวัฒนธรรมและประวัติศาสตร์ อาทิ วัด ศาสนสถาน โบราณสถาน และพิพิธภัณฑ์ท้องถิ่น รวมถึงแหล่งท่องเที่ยวทางธรรมชาติ สถานที่สำคัญ และโดดเด่นของท้องถิ่นร้านอาหารยอดนิยม ร้านจำหน่ายผลิตภัณฑ์ทางวัฒนธรรม สินค้าเกษตร และที่พักแบบโฮมสเตย์ รวมถึงจัดกิจกรรมพิเศษ เช่น ไหว้พระ นั่งรถสามล้อชมสวนเกษตร ล่องแพและแล่นเรือชมธรรมชาติ
นางสาวรัชดา กล่าวด้วยว่า นายกรัฐมนตรี ได้กล่าวชื่นชมรูปแบบการประชาสัมพันธ์การท่องเที่ยวที่ผลิตออกมาได้อย่างน่าสนใจ และได้นำมาบอกเล่าในที่ประชุมคณะรัฐมนตรี ท่านนายกฯ อยากให้มีการเที่ยวในประเทศให้มาก เพราะจะเป็นการกระตุ้นเศรษฐกิจ ผู้ประกอบการมีรายได้ สร้างรายได้แก่ชุมชน ที่สำคัญต้องเที่ยวอย่างปลอดภัยตามวิถีนิวนอร์มอล และในยุคโซเชียลมีเดีย หากนักท่องเที่ยวได้ถ่ายภาพและเช็คอินสถานที่ ก็จะเป็นการช่วยประชาสัมพันธ์ความสวยงาม ศิลปวัฒนธรรม ของประเทศ อีกนัยหนึ่ง ถือเป็นการเผยแพร่ Soft Power ของไทยสู่สายตาชาวโลกอีกด้วย ส่วนความกังวลต่อโควิด-19 สายพันธุ์โอไมครอน หน่วยงานที่เกี่ยวข้องได้เฝ้าระวังและติดตามการแพร่ระบาด ทุกอย่างทำอย่างเต็มที่ ผู้ประกอบการและประชาชนร่วมกันปฏิบัติตามมาตรการ “COVID Free Setting” และ “DMHTT” อย่างที่ได้ทำมาอย่างต่อเนื่อง เพื่อการท่องเที่ยวไทยปลอดภัย และคนไทยปลอดภัย